Zuma sê hoekom hy nié vervolg moet wordPres. Jacob Zuma. Foto: GCIS Pres. Jacob Zuma se prokureurs het Woensdagaand sy vertoë aan die Nasionale Vervolgingsgesag (NVG) gerig oor waarom die aanklagte van korrupsie nie weer teen hom ingestel moet word nie. eNCA berig Shaun Abrahams, die nasionale direkteur van openbare vervolging, was by die NVG se hoofkantoor om die vertoë te ontvang. Die aanvanklike sperdatum was 30 November, maar Zuma het sewe weke uitstel gekry. Volgens die berig het Abrahams aanklaers twee weke kans gegee om die vertoë te bestudeer voordat hy besluit of die president aangekla sal word of nie. Die NVG was nie onmiddellik beskikbaar vir kommentaar nie. Die DA het op 30 November dokumente by die NVG ingedien oor hoekom 783 aanklagte van korrupsie, bedrog, geldwassery en rampokkery teen Zuma onmiddellik weer ingestel moet word. Mmusi Maimane, leier van die DA, het destyds aangevoer die besluit in April 2009 om die aanklagte teen Zuma terug te trek, net maande voordat hy as president verkies is, was irrasioneel. Nadat die appèlhof beslis het dat die besluit deur Abrahams se voorganger, Mokotedi Mpshe, om die aanklagte terug te trek wél onwettig was, is Zuma die geleentheid gegun om nuwe vertoë te rig oor hoekom die aanklagte teen hom nie weer ingestel moet word nie. Die DA se James Selfe het Woensdag gesê die party het aan Abrahams geskryf om te versoek dat ŉ afskrif van Zuma se vertoë aan hulle gestuur word. “Die DA is as die hoof-litigant in hierdie saak geregtig op Zuma se volle vertoë,” het Selfe gesê. Hy het gesê die DA sal Zuma se vertoë deeglik bestudeer om te verseker dat Zuma “sy dag in die hof kry net soos enige landsburger wat dieselfde aanklagte in die gesig sou staar”. Volgens Selfe is die proses vorentoe nou baie eenvoudig en moet Abrahams ŉ verhoordatum vasstel sodat Zuma in die beskuldigdebank kan staan.